《莫公堂》
宋代·许当

高高莫公堂，孕秀龙渊西。
造化秘奇胜，路断无轮蹄。
金霞烘石门，古木蟠双溪。
中流峙龟首，势若吞云霓。
下招巢由隐，上揖松乔栖。
往往春风时，桃花满深蹊。
渔郎信波去，仙源归桨迷。
谁结物外赏，严冬此攀跻。
旋磨苔藓壁，更作磊落题。
万世万斯年，岩岩穹壤齐。

作者简介：许当，字当时，晋江（今福建泉州）人。仁宗景祐元年（一○三四）进士。庆历三年（一○四三），以承奉郎知古田县（清乾隆《古田县志》卷五），迁知兴化军（乾隆《晋江县志》卷一二）。神宗熙宁间，知漳、建、汀州（乾隆《福建通志》卷二四、二五、二六）。与欧阳修、梅尧臣互有唱和（《晋江县志》）。今录诗五首。